मुंबईः पंजाब नेशनल बैंक (पीएनबी) के 14,000 करोड़ रुपए के घोटाले में इलाहाबाद बैंक की पूर्व प्रबंध निदेशक एवं मुख्य कार्यकारी अधिकारी ऊषा अनंतसुब्रमण्यन को एक विशेष सीबीआई अदालत ने जमानत दे दी है। इससे पहले इसी महीने अदालत ने इस मामले में अनंतसुब्रमण्यन के खिलाफ अभियोजन के लिए राष्ट्रपति की मंजूरी को संज्ञान में लिया था। प्रक्रिया के तहत जब कोई अदालत मंजूरी का संज्ञान लेती है तो आरोपी को अदालत में पेश होने के लिए समन किया जाता है। उसके बाद आरोपी जमानत के लिए अपील कर सकता है। इसी के अनुरूप अनंतसुब्रमण्यन विशेष न्यायधीश जे सी जगदाले की अदालत में पेश हुईं ओर उन्होंने जमानत के लिए अपील की। अदालत ने उन्हें जमानत दे दी। सरकार ने 14 अगस्त को अनंतसुब्रमण्यन को बर्खास्त कर दिया था।